VENDIM
Nr. 350, datë 28.12.2022

MBI FILLIMIN E PROCEDURËS PËR LICENCIMIN E SHOQËRISË KESH SHA NË VEPRIMTARINË E PRODHIMIT TË ENERGJISË ELEKTRIKE NGA TEC I LUNDRUESHËM I INSTALUAR NË PORTIN E TRIPORTIT NË GJIRIN E VLORËS, ME FUQI TË INSTALUAR 110 mw

Në mbështetje të nenit 16 dhe të nenit 37, pika 2, germa “a”, të ligjit nr. 43/2015, “Për sektorin e energjisë elektrike”, të ndryshuar; si dhe neneve 4, pika 1, germa “a”, 5 pika 1, germa “a” dhe nenit 10, pika 3, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016; dhe neneve 15 dhe 19, pika 1, germa “a” të Rregullores për organizimin, funksionimin dhe procedurat e ERE-s, miratuar me vendimin e bordit të ERE nr. 96 datë 17.06.2016; Bordi i ERE, në mbledhjen e tij të datës 28.12.2022, mbasi shqyrtoi relacionin e përgatitur nga Drejtoria e Licencimit, Autorizimeve dhe Mbikëqyrjes me nr. 2116/10 prot., datë 23.12.2022, “Mbi fillimin e procedurës për licencimin e shoqërisë KESH sh.a., në veprimtarinë e prodhimit të energjisë elektrike, nga TEC i lundrueshëm i instaluar në portin e Triportit në gjirin e Vlorës”,
konstatoi se: 
- Shoqëria KESH sh.a., me shkresën e protokolluar në ERE me nr. 6552 prot., datë 20.12.2022, ka paraqitur kërkesën për licencim në veprimtarinë e prodhimit të energjisë elektrike nga TEC i lundrueshëm i instaluar në Portin e Triportit në Gjirin e Vlorës, i përbërë nga dy gjenerues Tigri 1 dhe Tigri 3.
- Në zbatim të përcaktimeve të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të ndryshuar, aplikuesi për licencim në veprimtarinë e prodhimit të energjisë elektrike duhet të depozitojë në ERE: dokumentacionin e përgjithshëm për të gjitha aplikimet për pajisje me licencë (neni 9, pika 1); dokumentacionin specifik për licencën e prodhimit të energjisë elektrike (neni 9, pika 2.1); shtojcën 1, shtojcën 1A dhe shtojcën 2 të plotësuar; si dhe të ketë kryer pagesën për regjistrim dhe shqyrtim të një aplikimi (aneksi A).
- Aplikuesi, në zbatim të aneksit A, të rregullores së licencimit ka kryer për llogari të ERE-s pagesën për licencim në veprimtarinë e prodhimit të energjisë elektrike, por duke qenë se aplikimi i shoqërisë KESH sh.a. i referohet licencimit në prodhimin e energjisë elektrike nga dy centrale Tigri 1 dhe Tigri 3, shoqëria duhet të paguante një shumë më të madhe se ajo e depozituar për llogari të ERE-s. 
- Nga aplikimi rezulton se shoqëria KESH sh.a. ka plotësuar dokumentacionin në zbatim të rregullores për nenin 9, pikën 1.1, germat “a”, “b” dhe “c”; për pikën 1.2, germat “a”, “c” dhe “d”; për pikën 2.1, germat “b”, “e” dhe “f”. Nga ky aplikim rezulton, gjithashtu, se mungon dokumentacioni, si vijon: 
Neni 9, pika 1.2, “Dokumentacioni juridik dhe administrativ”:
- germa “b”: Aplikanti duhet të përcjellë në ERE vërtetimin e gjendjes gjyqësore (dëshmi penaliteti) për vetë shoqërinë KESH sh.a.
Pika 1.3 “Dokumentacioni financiar dhe fiskal”:
- germa “a”: Aplikanti duhet të përcjellë në ERE vërtetimin e detyrimeve tatimore dhe vërtetimin për sigurimet shoqërore e shëndetësore;
- germa “b”: Aplikanti duhet të përcjellë në ERE pasqyrat financiare për vitin 2021, si dhe të specifikojë sa është vlera totale e këtij investimi dhe se me cilat fonde do të mbulojë aktivitetin e prodhimit të energjisë elektrike;
- germa “c”: Aplikanti duhet të përcjellë në ERE Programin Ekonomiko-Financiar të Korporatës.
Pika 2, “Dokumentacioni specifik sipas tipit të licencës” 
2.1 Për t’u pajisur me licencë për prodhimin e energjisë elektrike, aplikuesi duhet të depozitojë, gjithashtu: 
- germa “a”: Aplikanti duhet të përcjellë në ERE të dhënat teknike për këtë central, sipas shtojcës 2, në gjuhën shqipe;
- germa “b”: Shoqëria KESH sh.a. ka përcjellë në ERE edhe marrëveshjen përkatëse të qirasë të nënshkruar ndërmjet KESH sh.a. dhe shoqërive “Exelerate Global Operations” Ll.C. dhe shoqërinë “Renco” SPA me nr. 1660/1 prot. i KESH sh.a, datë 04.04.2022, por kjo marrëveshje është në gjuhën angleze dhe në kuptim të nenit 8, pika 3, të rregullores, do t’i kërkohet shoqërisë ta depozitojë atë edhe në gjuhën shqipe;
- germa “c”: Aplikuesi ka përcjellë në ERE “Miratimin në parim për pikën e lidhjes së dy njësive gjeneruese termike lundruese me rrjetin e transmetimit në zonën e Vlorës, Bashkia Vlorë”, me nr. 6676/1 prot., datë 22.11.2022 të OST sh.a. Nëpërmjet këtij dokumenti, OST sh.a. shprehet se miraton në parim lidhjen me rrjetin e transmetimit të TEC-eve lundruese me fuqi të instaluar 130 mw. OST sh.a., në këtë miratim citon, se shoqëria KESH sh.a ka një afat kohor prej 18 muajsh për të konsideruar këtë ofertë dhe për të paraqitur kërkesën për lidhjen e marrëveshjes së lidhjes me OST sh.a., duke pasur në konsideratë kushtet dhe kërkesat teknike. Aplikanti duhet të përcjellë në ERE informacion në lidhje me ecurinë e procesit të pajisjes me nënshkrimin e Marrëveshjes respektive dhe nëse e disponon, depozitimin e saj në ERE pa vonesë;
[bookmark: _GoBack]- germa “d”: Aplikuesi nuk ka përcjellë në ERE lejen e përdorimit të burimit ujor dhe në vijim vlerësohet t’i kërkohet, pasi sikurse rezulton nga përmbajtja e deklaratës mjedisore, Agjencia e Menaxhimit të Burimeve Ujore, në përgjigje të kërkesës mbi aplikimin për VNM-në e thelluar të aplikantit KESH sh.a. me zhvillues projekti KESH sh.a. sqaron, se: Pas mbarimit të procedurave për VNM-në e thelluar, shoqëria “KESH” sh.a. duhet të aplikojë në portalin online të e-Albania “Aplikim për përdorim burim ujor” për t’u pajisur me leje bazuar në ligjin nr. 111/2012, “Për menaxhimin e Integruar të Burimeve Ujore”, të ndryshuar, si dhe VKM-së nr. 550, datë 15.7.2020. Aplikanti në vijim edhe të sa lënë detyrë nga AMBU-ja në Deklaratën Mjedisore, duhet të përcjellë në ERE informacion në lidhje me ecurinë e procesit të pajisjes me lejen e përdorimit të burimit ujor dhe nëse e disponon, depozitimin e saj në ERE pa vonesë.
Për dokumentacionin e munguar, do të njoftohet aplikuesi që ta depozitojë atë brenda afatit të përcaktuar nga ERE. 
- Në kuadër të sa përcjellë në ERE nga shoqëria KESH sh.a., në zbatim të VKM-së nr. 584, datë 8.10.2021, “Për shpalljen e gjendjes së emergjencës në furnizimin me energji elektrike”, VKM-së nr.757, datë 21.12.2021, “Për disa ndryshime në vendimin e Këshillit të Ministrave nr. 620, datë 22.10.2021, “Për miratimin e kushteve për vendosjen e detyrimit të shërbimit publik, që do të zbatohen ndaj të licencuarve në sektorin e energjisë elektrike, gjatë gjendjes së emergjencës në furnizimin me energji elektrike dhe për përballimin dhe parandalimin e saj”, si dhe me vendimin e Këshillit të Ministrave nr. 456, datë 29.6.2022, të Këshillit të Ministrave, “Për miratimin e kushteve për vendosjen e detyrimit të shërbimit publik që do të zbatohen ndaj të licencuarve në sektorin e energjisë elektrike, të cilët ushtrojnë aktivitetin e prodhimit, transmetimit, shpërndarjes dhe furnizimit me energji elektrike”, si dhe faktit që ky TEC (i cili do të jetë në pronësi të KESH sh.a. si aset prodhues), pritet të fillojë punë në fillim të vitit 2023, për përballimin e situatës së emergjencës me furnizim me energji elektrike, vlerësohet fillimi i procedurës për këtë aplikim.
- ERE, në zbatim të nenit 38 të ligjit nr. 43/2015, “Për sektorin e energjisë elektrike”, të ndryshuar, dhe nenit 5 të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, lëshon një licencë për veprimtarinë e prodhimit të energjisë elektrike deri në 30 vjet, por duke qenë se nga dokumentacioni i aplikimit nga shoqëria rezulton, se TEC i lundrueshëm i instaluar në Portin e Triportit në Gjirin e Vlorës, i përbërë nga dy gjenerues Tigri 1 dhe Tigri 3, do të shfrytëzohet për një periudhë 2-vjeçare, atëherë ERE kushtëzohet nga kjo jetëgjatësi në dhënien e afatit maksimal për këtë licencë deri në 2 (dy) vjet.
- Nga ERE vlerësohet e nevojshme që përveç sqarimeve nëpërmjet korrespondencës shkresore të kryhen edhe seanca dëgjimore me shoqërinë KESH sh.a., në kuadër të sqarimit të plotë të të gjitha çështjeve, me qëllim plotësimin sa më të shpejtë të dokumentacionit për arsye të situatës së emergjencës në furnizimin me energji elektrike.
Për gjithë sa më sipër, Bordi i ERE-s

VENDOSI:

1. Të fillojë procedurën për licencimin e shoqërisë KESH sh.a. në veprimtarinë e prodhimit të energjisë elektrike nga TEC i lundrueshëm i instaluar në Portin e Triportit në Gjirin e Vlorës, me fuqi të instaluar 110 mw, për një afat 2-vjeçar (dyvjeçar).
2. Drejtoria e Licencimit, Autorizimeve dhe Mbikëqyrjes, të njoftojë aplikuesin për vendimin e bordit të ERE-s.
Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit, në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

